钦定古今图书集成/方舆汇编/边裔典/第103卷 > 宋
## 钦定古今图书集成/方舆汇编/边裔典/第103卷 > 宋

### 太祖建隆二年春正月占城国王遣使来朝

按《宋史太祖本纪》云云。按占城本传：“占城国在中
国之西南，东至海，西至云南，南至真腊国，北至驩州
界汎海。南去三佛齐五日程，陆行至宾陀罗国一月
程，其国隶占城焉。东去麻逸国二日程，蒲端国七日
程，北至广州便风半月程，东北至两浙一月程，西北
至交州两日程，陆行半月程。其地东西七百里，南北
三”千里。南曰施备州，西曰上源州，北曰乌里州。所统
大小州三十八，不盈三万家。其国无城郭，有百馀村，
村落户三五百或至七百。亦有县镇之名。土地所出，
笺，沉香、槟榔、乌樠木、苏木、白藤、黄蜡、吉贝、花布、丝绞
布、白秔布、藤簟贝、多叶簟、金银、铁锭等物五糓。无麦，
有秔，米、粟、豆、麻子。官给种一斛，计租百斛。果实有莲、
甘蔗、蕉子、椰子。鸟兽多孔雀、犀牛。畜产多黄牛、水牛
而无驴。亦有山牛，不任耕耨，但杀以祭鬼。将杀，令巫
祝之曰阿罗和及“拔”，译云“早教他托生。”民获犀象，皆
输于王。国人多乘象，或软布兜，或于交州市马。颇食
山羊、水兕之肉。其风俗、衣服与大食国相类。无丝蚕，
以白㲲布缠其胸，垂至于足。衣衫窄袖，撮发为髻，散
垂馀髾于其后。互市无缗钱，止用金银较量锱铢，或
吉贝锦定博易之直。乐器有胡琴、笛鼓、大豉。乐部亦
列舞人。其王脑后髽髻，散披吉贝衣，戴金花冠，七宝
装缨络为饰，胫股皆露，蹑革履，无袜。妇人亦脑后撮
髻，无笄。其服及拜揖与男子同。王每日午坐，惮官
属谒见，膜拜一而止；白事毕，复膜拜一而退。或出游
看象、采猎、观渔，皆数日方还。近则乘软布兜，远则乘
象；或乘一木杠，四人舁之。先令一人持槟榔盘前导，
从者十馀辈，各执弓箭刀枪手牌等。其民望之，膜拜
一而止；日或一再出。每岁稻熟，王自刈一把，从者及
群妇女竞割之。其王或以兄为副王，或以弟为次王。
设高官凡八员，东西南北各二，分治其事。无奉禄，令
其所管土俗资给之。别置文吏五十馀员，有郎中、员
外、秀才之称，分掌资储宝货等事，亦无资奉，但给龟
鱼充食，及免调役而已。又有司帑廪者十二员，主军
卒者二百馀员，皆无月奉。胜兵万馀人，月给秔米二
斛，冬夏衣布各三匹至五匹。每夕，唯王升床而卧，诸
臣皆寝于地蓐。亲近之臣见王即胡跪作礼，稍疏远
者，但拱手而已。其风俗，正月一日，牵象周行所居之
地，然后驱逐出郭，谓之“逐邪。”四月有游船之戏。定十
一月十五日为冬至，人皆相贺。州县以土产物帛献
其王。每岁十二月十五日，城外䌸木为塔，王及人民
以衣物香药置塔上焚之以祭天。人有疾病，旋采生
药服食。地不产茶，亦不知酝酿之法，止饮椰子酒，兼
食槟榔。刑禁亦设枷锁，小过，以四人拽伏于地，藤杖
鞭之，二人左右更互捶扑。量其或五六十至一百当
死者，以绳系于树，用梭枪舂喉而殊其首。若故杀、劫
杀，令象踏之，或以鼻卷扑于地。象皆素习，将刑，人即令豢养之，以数谕之，悉能晓焉。犯奸者，男女共入牛
以赎罪；负国王物者，以绳拘于荒塘，物充而后出之。
其国前代罕与中国通。周显德中，其王释利因德漫
遣其臣莆诃散贡方物，有云龙形、通犀带、菩萨石。又
有蔷薇水洒衣，经岁香不歇，猛火油得水愈炽，皆贮
以琉璃瓶。建隆二年，其王释利因《陁盘》遣使莆诃散
来朝，表章书于贝多叶，以香木函盛之。贡犀角、象牙、
龙脑、香药、孔雀四，大食瓶二十。使回，锡赉有差，以器
币优赐其王。

建隆三年，占城入贡。

按《宋史太祖本纪》，“建隆三年九月，占城国来献”按
《占城本传》：“三年又贡象牙二十二株，乳香千斤。”

### 乾德四年占城入贡

按《宋史太祖本纪》，乾德四年三月，占城遣使来献。
按《占城本传》：“乾德四年，其王悉利因陁盘遣使因陁
玢李帝婆罗贡驯象、牯犀、象牙、白㲲。哥缦越诺王妻
波良仆瑁、男占谋律秀琼等，各贡香药。”

乾德五年，占城入贡。

按《宋史太祖本纪》不载。按《占城本传》：五年又遣使
李李《被瑳》相继来贡献。

### 开宝三年占城入贡

按《宋史太祖本纪》不载按《占城本传》：“开宝三年遣
使贡方物雌象。”

开宝四年，悉利多盘、副国王李耨、王妻郭氏、子蒲路
鸡波罗等，并遣使来贡。

按《宋史太祖本纪》不载，按占城本传云云。

开宝五年三月。占城国王波美税。遣使来献方物
按《宋史太祖本纪》云云。

开宝六年夏四月，占城国王悉利陀盘印茶遣使来
献方物。

按：《宋史太祖本纪》云云。

开宝七年。春正月。占城国王波美税遣使献方物
按《宋史太祖本纪》云云。按《占城本传》。七年。又贡孔
雀伞二。西天烽铁四十斤。

开宝九年。占城国遣使朱陀利、陈陀野等来贡
按《宋史太祖本纪》。不载按占城本传云云。

### 太宗太平兴国二年二月占城国遣使来贡

按：《宋史太宗本纪》云云。

太平兴国三年五月，占城国遣使献方物。

按：《宋史太宗本纪》云云。

太平兴国四年十二月，占城国遣使来贡。

按：《宋史太宗本纪》云云。

太平兴国六年，交州黎桓上言，欲以占城俘九十三
人献于京师。太宗令广州止其俘，存抚之，给衣服资
粮，遣还占城，诏谕其王。

按《宋史太宗本纪》不载，按占城本传云云。

太平兴国七年十二月，占城国献驯象。

按《宋史太宗本纪》云云按《占城本传》。“七年遣使乘
象入贡。诏留象广州畜养之。”

太平兴国八年九月，占城国献驯象。

按《宋史太宗本纪》云云按占城本传。八年。献驯象。
能拜伏。诏畜于京畿宁陵县。

### 雍熙二年占城国遣使来贡

按《宋史太宗本纪》，“雍熙二年二月，占城遣使来贡。”
按《占城本传》，“雍熙二年，其王施利陀盘吴日欢遣婆
罗门金歌麻献方物，且诉为交州所侵，诏答令保国
睦邻。”

雍熙三年，占城国遣使来贡。

按《宋史太宗本纪》，雍熙三年三月，占城国遣使来贡。
按《占城本传》：“三年，其王刘继宗遣使李朝仙来贡。”
儋州上言，“占城人蒲罗遏为交州所逼，率其族百口
来附。”

雍熙四年，占城夷人来归。

按《宋史太宗本纪》不载。按《占城本传》：雍熙四年秋，
广州上言，“雷恩州关送占城夷人斯当李娘并其族
一百五十人来归，分隶南海清远县。”

### 端拱元年占城夷人求附

按《宋史太宗本纪》不载。按《占城本传》：端拱元年广
州又言，“占城夷人忽宣等族三百一人求附。”

### 淳化元年占城国遣使贡方物

按《宋史太宗本纪》，淳化元年十二月，占城遣使来贡。
按《占城本传》：淳化元年，新王杨陁排自称“新坐佛
逝国。杨陁排遣使李臻贡驯犀方物，表诉为交州所
攻，国中人民财宝皆为所略。上赐黎桓诏，令各守境。
淳化三年，占城国来贡。”

按《宋史太宗本纪》，淳化三年十二月，占城国王杨陁
排遣使来贡。按《占城本传》：“三年，遣使李良莆贡方
物，赐其王白马二，兵器等。本国僧净戒献龙脑、金铃、
铜香𬬻、如意等，各优赐之。”

### 至道元年占城国遣使来贡

按《宋史太宗本纪》：至道元年正月，占城国王杨陁排遣使来贡按《占城本传》：“至道元年正月，其王遣使
来贡，奉表言，前进奉使李良莆回，伏蒙圣慈赐臣白
马二匹、旗五面、银装剑五口、银缠枪五条、弓弩各五
张及箭等，戴恩感惧，稽首稽首。臣生长外国，敻远天
都，窃承皇帝圣明威德广大，臣不惮介居海裔，遣使
入朝。皇帝不弃蛮夷山国，曲加优赐。然臣自为土长，
声势尚卑，常时外国颇相侵挠，况以前民庶如芥，随
风星散，流离各不自保。近蒙皇帝赐臣《内闲驵骏》及
旗帜兵器等，邻国闻之，知臣荷大国之宠，而各惧天
威，不敢谋害。今臣一国安宁，流民来复，若非皇帝天
德加护，何以至此？臣之一国，仰望仁圣，覆之如天，载
之如地。臣自思惟，鸿恩不浅。且自天子之都至臣所
居之国，涉海绵邈，不啻数万里，而所赐之马及器械
等，并安全而至，皆圣德之所及也。自前本国进奉，未
尝有旌旗弓矢之赐，臣今何幸，独受异恩？此盖天威
广被，壮臣土疆，臣虽殒身，无以上报。兼臣贡使往复，
资给备至，恩重山岳，不可具陈。今特遣专使李波珠、
副使诃散、判官李磨勿等进奉犀角十株，象牙三十
株，玳瑁十斤，龙脑二斤，沈香百斤，夹笺黄熟香九十
斤，檀香百六十斤，山得鸡二万四千三百只，胡椒二
百斤，簟席五。前件物固非珍奇，惟表诚恳。臣生居异
域，幸遇明时，不贵殊珍，惟重良马。傥皇帝念及外国，
不罪恳求。若使介南归，愿垂颁赐，臣之幸矣。兼臣本
国元有流民三百，散居南海，曾蒙圣旨许令放还，今
有犹在广州者，本国旧有进奉夷人罗常占，见驻广
州，乞诏本州尽数点集兵籍，以付常占，令造舶船，乘
便风部领归国，冀得安其生聚，以实旧疆。至于万里
感恩，一心事上，臣之志也。”上览表，遣使诣广州询问，
愿还者悉付波珠。使还，复赐白马二，遂为常制。
至道三年三月，占城国来贡。

按：《宋史太宗本纪》云云。

### 真宗咸平二年占城国来贡

按《宋史真宗本纪》，“咸平二年十二月，占城国来贡。”
按《占城本传》：“咸平二年，其王杨普俱毗茶逸施离遣
使朱陈尧、副使蒲萨陀婆、判官黎姑伦，以犀、象、玳瑁、
香药来贡，赐尧等冠带、衣褥有差。”

### 景德元年占城国来贡

按《宋史真宗本纪》，景德元年十二月，“占城国来贡。”
按《占城本传》：“景德元年又遣使来贡，诏以良马、介胄、
戎器等赐之。”

景德四年，占城遣布禄爹地加奉表来朝。

按《宋史真宗本纪》：四年十二月占城来贡按占城
本传：四年遣使布禄爹地加等奉表来朝，表函籍以
文锦。词曰：“占城国王杨普俱毗茶室离顿首言：臣闻
二帝封疆南止届于湘楚，三王境界北不及于幽燕。
仰瞩昌时实迈往迹。伏惟皇帝陛下，乾坤授气，日月
储英。出震居尊承基御极。慈悲敷于天下，声教被于
域”中。业茂前王，功芳徂后，苍生是念，黄屋非心，无方
不是，生灵有土，并为臣妾。惠风遍布，霈泽周行，凡沐
照临，共增耸抃。臣生于边鄙，幸袭华风，蚁垤蜂房，聊
为遂性。龙楼凤阁，尚阻观光。再念自假天威，获全封
部。邻无侵夺，俗有舒苏。每岁拜遣下臣，问宁上国，蒙
陛下恩霑行苇，福及豚鱼，特因回人，颁赐戎器。臣本
土惟望阙焚香，欢呼拜受。心知多幸，曷答洪恩。圣君
既念于宾王，微恳肻忘于述职。今遣专信臣布禄爹
地加、副使臣除逋麻瑕珈耶、判官臣皮霸抵一行人
力等，部署土毛，远充岁贡。虽表楚茅之礼，实怀鲁酒
之忧。虔望睿明，甫宽谴戮。专信臣等回日，军容器仗
耀武之物，伏愿重加赐赉。盖念忝为臣子，合告君亲，
服饰车舆，威仪斧钺，不敢私制，惟望恩颁。干冒冕旒，
不任死罪。《布禄爹地加》言，本国旧隶交州，后奔于佛
游，北去旧所七百里。使还，赐物甚厚。

### 大中祥符三年占城国来贡

按《宋史真宗本纪》，大中祥符三年“八月，赐占城国马
及器甲。”是岁，占城来贡按《占城本传》：“三年，国王施
离霞离鼻麻底遣使朱浡礼来贡。”

大中祥符四年，占城国来贡。

按《宋史真宗本纪》，大中祥符四年十一月，占城国贡
狮子按《占城本传》：“四年遣使贡狮子，诏畜于苑中，
使者留二蛮人以给豢养，上怜其怀土，厚给资粮遣
还。”

大中祥符八年，占城来贡。

按《宋史真宗本纪》，大中祥符八年十二月，占城来贡
按《占城本传》：八年遣使波轮诃罗帝来贡。诃罗帝
因上言，“有弟陶珠，顷自交州押驯象赴阙，今幸得见，
欲携以还。许之，仍赐陶珠衣币装钱。”

### 天禧二年占城国来贡

按《宋史真宗本纪》，天禧二年十二月，占城国来贡
按《占城本传》：天禧二年，其王尸嘿排摩惵遣使罗皮，
帝加以象牙七十二株、犀角八十六株、玳瑁千片、乳

五百斤，来贡罗皮。帝加言：“国人诣广州或风漂船至
石”塘，即累岁不达矣。三年，使还，诏赐尸嘿排摩惵银
四千七百两，并戎器、鞍马。

### 仁宗天圣八年占城国遣使来贡

按《宋史仁宗本纪》：“天圣八年，占城来贡。”按《占城本
传》：“天圣八年十月，占城王阳补孤施离皮兰德加拔
麻叠遣使李菩萨麻瑕陁琶来贡木香、玳瑁、乳香、犀
角、象牙。”

### 庆历二年占城献象

按《宋史仁宗本纪》，庆历二年十一月，占城国献象三。
按《占城本传》：“庆历元年九月，广东商人邵保见军
贼鄂邻百馀人在占城，转运司选使臣二人，赍诏书
器币赐占城，购邻致阙下馀党令就戮之。明年十一
月，其王刑卜施离值星霞弗遣使献驯象三。”

### 皇祐二年占城来贡

按《宋史仁宗本纪》，“皇祐二年十二月，占城来贡。”按
《占城本传》：“皇祐二年正月，又使俱舍唎波微收罗婆
麻提杨卜，贡象牙二百一，犀角七十九，表二通，一以
本国书，一以中国书。”

皇祐五年，占城国来贡。

按《宋史仁宗本纪》云云按《占城本传》：“五年四月，其
使蒲思马应来贡方物。”

### 嘉祐元年占城国来贡

按《宋史仁宗本纪》，嘉祐元年十二月，占城国来贡。
按《占城本传》：“嘉祐元年闰三月，其使蒲息陁琶贡方
物，还至太平州，江岸崩沉，失行橐。明年正月，诏广州
赐银千两。”

嘉祐六年，占城国献驯象。

按：《宋史仁宗本纪》云云。

嘉祐七年，占城国来贡。

按《宋史仁宗本纪》，嘉祐七年，占城来贡。按占城本
传，七年正月，广西安抚经略司言，“占城素不习兵，与
交趾邻，常苦侵轶，而占城复近修武备，以抗交趾，将
繇广东路入贡京师，望抚以恩信。”五月，其使顿琶尼
来贡方物，六月，赐其王施里律茶盘麻常杨溥白马
一。从其求也。

### 神宗熙宁元年占城来贡

按《宋史神宗本纪》，“熙宁元年六月，占城来贡。”按占
城本传：“熙宁元年，其王杨卜尸利律陀般摩提婆遣
使贡方物，乞市驿马。诏赐白马一，令于广州买骡以
归。”

熙宁五年，占城国贡方物。

按《宋史神宗本纪》不载按《占城本传》：“熙宁五年，贡
琉璃、珊瑚、酒器、龙脑、乳香、丁香、荜登茄、紫矿。”

熙宁七年，占城来降。

按《宋史神宗本纪》不载按《占城本传》：“七年，交州李
乾德言其王领兵三千人并妻子来降，以正月至本
道。”

熙宁九年，占城来贡。

按《宋史神宗本纪》，熙宁九年八月庚子，占城来贡
按《占城本传》：“九年复遣使来言，其国自海道抵真腊
一月程，西北抵交州四十日，皆山路，所治聚落一百
五，大略如州县。王年三十六岁，著大食锦或川法锦
大衫，七条金缨珞，戴七宝装成金冠，蹑红皮屦。出则
从者五百人，十妇人执金柈，合贮槟榔，导以乐。王师
讨”交趾，以其素仇，诏使乘机协力，除荡行营战櫂。都
监杨从先遣小校樊实谕旨，实还，言其国选兵七千，
扼贼要路，其王以木叶书回牒诏使上之，然亦不能
成功。后两国同入贡，占城使者乞避交人。诏遇朔日
朝文德殿，分东西立。望日则交人入垂拱殿，而占城
趍紫宸大宴则东西坐。

### 哲宗元祐元年八月甲午占城国遣使入贡

按：《宋史哲宗本纪》云云。

元祐七年，占城来贡。

按《宋史哲宗本纪》，元祐七年，占城国入贡。按《占城
本传》，元祐七年又表言如天朝讨交趾，愿率兵掩袭。
朝廷以交趾数入贡，不绝臣节，难以兴师，答敕书报
之，而以其使良保故伦轧丹、副使傍木知突为保顺
郎将。

### 徽宗崇宁三年六月占城入贡

崇宁四年六月，占城入贡。

按以上《宋史徽宗本纪》云云。

### 大观三年十二月占城入贡

按：《宋史徽宗本纪》云云。

### 政和六年占城入贡

按《宋史徽宗本纪》，政和六年十二月，占城入贡。按
《占城本传》，政和中，授其王杨卜麻叠金紫光禄大夫，
领廉白州刺史。杨卜麻叠言，“身縻化外，不霑禄食，愿
得薄授奉给，壮观小国。许之。”

====宣和元年封杨卜麻叠为占城国王====按《宋史徽宗本纪》不载按《占城本传》：“宣和元年，进
检校司空、兼御史大夫、怀远军节度、琳州管内观察
处置使，封占城国王。自是每遇恩，辄降制加封邑。”

### 高宗建炎三年占城国入贡

按《宋史高宗本纪》，“建炎三年春正月，占城国入贡”
按《占城本传》：“建炎三年，杨卜麻叠遣使入贡，遇郊恩，
制授检校太傅，加食邑。”

### 绍兴二年占城国贡方物

按《宋史高宗本纪》不载按《礼志》，“绍兴二年，占城国
王遣使贡沉香、犀、象、玳瑁等，答以绫、锦、银绢。”

绍兴二十五年，占城国王子邹时阑巴遣使贡方物，
求封爵，以其父初封之爵授之。

按《宋史高宗本纪》不载按《占城本传》：“绍兴二十五
年，其子邹时阑巴嗣立，遣使进方物，求封爵，锡宴于
怀远驿，以其父初封之爵授之，报赐甚厚。”

### 孝宗乾道三年占城入贡

按《宋史孝宗本纪》，乾道三年十月乙未，占城入贡。
按《占城本传》：“乾道三年，子邹亚娜嗣，掠大食国方物，
遣人来贡求封，为其国人所诉，诏却之，遂不议其封。”
乾道七年，占城与真腊战，闽人教占城王习骑射以
胜之。

按《宋史孝宗本纪》不载。按占城本传：“七年，闽人有
浮海之吉阳军者，风泊其舟，抵占城。其国方与真腊
战，皆乘大象，胜负不能决。闽人教其王当习骑射以
胜之。王大说，具舟送之吉阳，市得马数十匹归战大
捷。明年复来，琼州拒之，愤怒大掠而归。”

### 淳熙元年十月戊寅占城入贡

按：《宋史孝宗本纪》云云。

淳熙三年，占城求通商，诏不许。

按《宋史孝宗本纪》不载。按占城本传：“淳熙二年，严
马禁，不得售外蕃。三年，占城归所掠生口八十三人，
求通商，诏不许。”

淳熙四年，占城为真腊所破，国遂亡，其地悉归真腊
按《宋史孝宗本纪》不载按占城本传：淳熙四年占
城以舟师袭真腊，传其国都。“庆元以来真腊大举伐
占城以复仇，杀戮殆尽，俘其主以归，国遂亡，其地悉
归真腊。”